CELEX: 32012D0815
Language: lt
Date: 2012-12-19 00:00:00
Title: 2012/815/ES, Euratomas: 2012 m. gruodžio 19 d. Komisijos įgyvendinimo sprendimas, kuriuo iš dalies keičiamas Sprendimas 96/564/Euratomas, EB, kuriuo Austrijai leidžiama neatsižvelgti į tam tikrų kategorijų sandorius ir naudoti tam tikrus apytikrius apskaičiavimus PVM nuosavų išteklių bazei apskaičiuoti (pranešta dokumentu Nr. C(2012) 9539)

21.12.2012   
            
            
               LT
            
            
               Europos Sąjungos oficialusis leidinys
            
            
               L 352/57
            
         KOMISIJOS ĮGYVENDINIMO SPRENDIMAS
   2012 m. gruodžio 19 d.
   kuriuo iš dalies keičiamas Sprendimas 96/564/Euratomas, EB, kuriuo Austrijai leidžiama neatsižvelgti į tam tikrų kategorijų sandorius ir naudoti tam tikrus apytikrius apskaičiavimus PVM nuosavų išteklių bazei apskaičiuoti
   (pranešta dokumentu Nr. C(2012) 9539)
   (Tekstas autentiškas tik vokiečių kalba)
   (2012/815/ES, Euratomas)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos atominės energijos bendrijos steigimo sutartį,
   atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 13 straipsnį,
   kadangi:
   
               (1)
            
            
               pagal 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (2) 378 straipsnio 1 dalį Austrija gali toliau apmokestinti X priedo A dalies 2 punkte išvardytus sandorius; į šiuos sandorius būtina atsižvelgti nustatant PVM išteklių bazę;
            
         
               (2)
            
            
               pagal Direktyvos 2006/112/EB 378 straipsnio 2 dalies a punktą Austrija gali toliau neapmokestinti X priedo B dalies 5 ir 9 punktuose išvardytų sandorių; į šiuos sandorius būtina atsižvelgti nustatant PVM išteklių bazę;
            
         
               (3)
            
            
               taikant Šeštosios direktyvos 28 straipsnio 3 dalies a punktą, pagal Austrijos Respublikos stojimo į Europos Bendrijas akto (3) IX priedo (Apmokestinimas) 2 dalies h punktą Austrijai leidžiama iki 1996 m. gruodžio 31 d. pagal E priedo 2 dalį pridėtinės vertės mokesčiu apmokestinti dantų technikų teikiamas profesines paslaugas ir dantų protezus, kuriuos Austrijos socialinės apsaugos įstaigoms tiekia gydytojai odontologai ir dantų technikai; todėl su tuo susijusio Komisijos suteikto leidimo, taikomo PVM nuosavų išteklių bazei nustatyti, taip pat reikėtų nebetaikyti;
            
         
               (4)
            
            
               taikant Šeštosios direktyvos 28 straipsnio 3 dalies b punktą, pagal Austrijos Respublikos stojimo į Europos Bendrijas akto IX priedo (Apmokestinimas) 2 dalies i punktą Austrijai leista pridėtinės vertės mokesčiu neapmokestinti telekomunikacijų paslaugų, kurias teikia valstybinės pašto tarnybos, iki tol, kol Taryba priims bendrą tokių paslaugų apmokestinimo sistemą, arba iki datos, kurią visos dabartinės valstybės narės, dabar šioms paslaugoms visiškai netaikančios PVM, pradės jį taikyti, atsižvelgiant į tai, kas įvyks anksčiau, tačiau ne vėliau nei iki 1995 m. gruodžio 31 d.; todėl su tuo susijusio Komisijos suteikto leidimo, taikomo PVM nuosavų išteklių bazei nustatyti, taip pat reikėtų nebetaikyti;
            
         
               (5)
            
            
               Austrijos atžvilgiu Komisija, vadovaudamasi Reglamentu (EEB, Euratomas) Nr. 1553/89, priėmė Sprendimą 96/564/Euratomas, EB (4), kuriuo Austrijai leidžiama nuo 1995 m. sausio 1 d. neatsižvelgti į tam tikrų kategorijų sandorius ir naudoti tam tikrus apytikrius apskaičiavimus PVM nuosavų išteklių bazei apskaičiuoti;
            
         
               (6)
            
            
               Komisija paragino Austriją patikrinti, ar šių leidimų, suteiktų Austrijai nenurodant konkretaus laikotarpio, vis dar reikia, ir patvirtinti tai Komisijai; Austrija patvirtino, kad šie du leidimai nebereikalingi;
            
         
               (7)
            
            
               siekiant Sąjungos taisyklių aiškumo ir skaidrumo, nebeaktualios arba nebegaliojančios nuostatos turėtų būti panaikintos;
            
         
               (8)
            
            
               šiame sprendime numatytos priemonės atitinka Nuosavų išteklių patariamojo komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   (1)   Sprendimo 96/564/Euratomas, EB 2 straipsnio 1 punktas yra išbraukiamas.
   (2)   Sprendimo 96/564/Euratomas, EB 2 straipsnio 2 punktas yra išbraukiamas.
   2 straipsnis
   Šis sprendimas skirtas Austrijos Respublikai.
   
      Priimta Briuselyje 2012 m. gruodžio 19 d.
      
         
            Komisijos vardu
         
         Janusz LEWANDOWSKI
         
            Komisijos narys
         
      
   
   
      (1)  OL L 155, 1989 6 7, p. 9.
   
      (2)  OL L 347, 2006 12 11, p. 1.
   
      (3)  OL C 241, 1994 8 29, p. 336.
   
      (4)  OL L 247, 1996 9 28, p. 39.